Komisijos reglamentas (EB) Nr. 1042/2002
2002 m. birželio 14 d.
iš dalies keičiantis Reglamentą (EB) Nr. 919/94, nustatantį išsamias Tarybos reglamento (EEB) Nr. 404/93 taikymo taisykles dėl bananų augintojų organizacijų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 13 d. Tarybos reglamentą (EEB) Nr. 404/93 dėl bendro bananų rinkos organizavimo [1] su paskutiniais pakeitimas, padarytais Reglamentu (EB) Nr. 2587/2001 [2], ypač į jo 9 straipsnį,
kadangi:
(1) Komisijos reglamentas (EB) Nr. 919/94 [3] su paskutiniais pakeitimais, padarytais Reglamentu (EB) Nr. 630/1999 [4], bananų augintojų organizacijoms nustato išsamias Reglamento (EB) Nr. 404/93 taikymo taisykles. Jis pirmiausia nustato gamintojų organizacijų pripažinimo sąlygas, o jo priedas nustato mažiausias prekybai pateikiamos bananų produkcijos apimtis bei mažiausią augintojų skaičių, kurį organizacijos turi įrodyti turinčios.
(2) Siekiant įvykdyti augintojų organizacijų ekonomines gamybos ir prekybos užduotis, susijusias su pajamų iš prekybos didinimu ir sektoriaus valdymo tobulinimu, būtina skatinti kurti didesnius vienetus ir didinti mažiausias narių skaičiaus ir prekybos apimčių ribas. Tuo tikslu žemiausios ribos, nustatytos Prancūzijos auginimo regionams, turi būti taikomos ir Kanarų saloms. Atsižvelgiant į gamintojų organizacijų ypatybes, didinti tokias žemiausias ribas kitiems auginimo regionams Graikijoje ir Portugalijoje yra netikslinga.
(3) Siekiant palengvinti augintojų organizacijų kūrimą, laikantis naujų nustatytų ribų, būtina 2002 m. pailginti laiką, prieš kurį Ispanijoje įsteigtų augintojų organizacijų nariai turi pranešti apie savo ketinimą išstoti iš organizacijos.
(4) Pagalba, numatyta Reglamento (EEB) 404/93 6 straipsnyje, neturėtų būti teikiama augintojų organizacijoms, turinčioms narių, kurie priklausė buvusioms augintojų organizacijoms, jau pasinaudojusioms atitinkama pagalbos schema.
(5) Siekiant padėti augintojų organizacijoms prisitaikyti prie naujųjų ribų, šio reglamento nuostatos turėtų būti taikomos nuo 2003 m. sausio 1 d., išskyrus nuostatas dėl pranešimo apie išstojimą 2002 m., kuris pradedamas taikyti nuo šio reglamento įsigaliojimo dienos.
(6) Reglamentas (EB) Nr. 919/94 dėl to turėtų būti pakeistas.
(7) Šiame reglamente numatytos priemonės atitinka Bananų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 919/94 iš dalies keičiamas taip:
1) 5 straipsnio c punktas papildomas šia antra pastraipa:
"Nepaisant pirmos pastraipos, Ispanijoje įsteigtų augintojų organizacijų nariai apie savo išstojimą praneša ne vėliau kaip 2002 m. spalio 15 d."
2) 10 straipsnis pakeičiamas taip:
"10 straipsnis
Pagalba, skirta skatinti augintojų organizacijų steigimą ir padėti jų administravimui, kaip nurodyta Reglamento (EEB) Nr. 404/93 6 straipsnio 1 dalyje, nesuteikiama augintojų organizacijoms, kurios jau gavo pagalbą, numatytą Reglamento (EEB) Nr. 1360/78 10 straipsnyje arba Tarybos reglamento (EB) Nr. 952/97 [5] 10 straipsnyje, ir turi narių, kurie priklausė buvusioms augintojų organizacijoms, jau pasinaudojusioms ta pagalba."
3) Reglamento (EB) Nr. 919/94 I priedas pakeičiamas šio reglamento priedu.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2003 m. sausio 1 d. Tačiau 1 straipsnio 1 dalis taikoma nuo šio reglamento įsigaliojimo dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. birželio 14 d.